CELEX ID: 32011R1171
Publication Date: 2011-11-16

Document Text:
KOMISJONI MÄÄRUS (EL) nr 1171/2011,
16. november 2011,
millega keeldutakse lubamast toidu kohta teatavate tervisealaste väidete, välja arvatud haigestumise riski vähendamisele ning laste arengule ja tervisele viitavate väidete esitamist
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 20. detsembri 2006. aasta määrust (EÜ) nr 1924/2006 toidu kohta esitatavate toitumis- ja tervisealaste väidete kohta, (1) eelkõige selle artikli 18 lõiget 5,
ning arvestades järgmist:
(1)
Määruse (EÜ) nr 1924/2006 kohaselt on keelatud esitada toidu kohta tervisealaseid väiteid, kui komisjon ei ole kõnealuse määruse kohaselt neile luba andnud ja kui need väited ei ole esitatud lubatud väidete nimekirjas.
(2)
Määruses (EÜ) nr 1924/2006 on ka sätestatud, et toidukäitlejad võivad esitada tervisealaste väidete loataotlusi liikmesriigi pädevale asutusele. Liikmesriigi pädev asutus edastab nõuetekohased taotlused Euroopa Toiduohutusametile (EFSA) (edaspidi „toiduohutusamet”).
(3)
Pärast taotluse kättesaamist peab toiduohutusamet viivitamata teavitama teisi liikmesriike ja komisjoni ning esitama asjaomase tervisealase väite kohta arvamuse.
(4)
Komisjon peab tervisealaste väidete lubamise kohta otsuse tegemisel võtma arvesse toiduohutusameti arvamust.
(5)
Pärast seda, kui Yakult Europe B.V oli esitanud määruse (EÜ) nr 1924/2006 artikli 13 lõike 5 kohase taotluse, pidi toiduohutusamet esitama arvamuse tervisealase väite kohta, mis on seotud elusa Lactobacillus casei (Shirota tüvi) mõjuga ning selle võimega kaitsta ülemisi hingamisteid patogeenide eest immuunsüsteemi tugevdamise kaudu (küsimus nr EFSA-Q-2010-00137) (2). Taotleja esitatud väide oli sõnastatud muu hulgas järgmiselt: „Fermenteeritud piimatoodetes sisalduva elusa Lactobacillus casei (Shirota tüvi) igapäevane tarbimine aitab immuunsüsteemi tugevdades kaitsta ülemisi hingamisteid.”
(6)
Komisjon ja liikmesriigid said 18. oktoobril 2010 toiduohutusameti teadusliku arvamuse, milles oli esitatud andmete alusel jõutud järeldusele, et Lactobacillus casei (Shirota tüvi) tarbimise ja väidetud mõju vahel ei ole tuvastatud põhjuslikku seost. Kuna kõnealune tervisealane väide ei vasta määruses (EÜ) nr 1924/2006 sätestatud nõuetele, ei tohiks selle esitamist lubada.
(7)
Pärast seda, kui piimandusühistu E-Piim oli esitanud määruse (EÜ) nr 1924/2006 artikli 13 lõike 5 kohase taotluse, pidi toiduohutusamet esitama arvamuse tervisealase väite kohta, milles käsitleti HarmonyTM Südamejuustus (poolkõva Edami tüüpi juust) sisalduva Lactobacillus plantarum TENSIATM mõju ja toimet hoida vererõhku normaaltasemel (küsimus nr EFSA-Q-2010-00950) (3). Taotleja esitatud väide oli sõnastatud järgmiselt: „Probiootilist Lactobacillus plantarumi TENSIATM sisaldava Harmony™ Südamejuustu korrapärane tarbimine (vähemalt kolme nädala jooksul) 50 grammi päevas aitab vererõhku alandades hoida südame ja südame-veresoonkonna tervist /südamesümbol”.
(8)
Komisjon ja liikmesriigid said 14. veebruaril 2011 toiduohutusameti teadusliku arvamuse, milles oli esitatud andmete alusel jõutud järeldusele, et HarmonyTM Südamejuustus (poolkõva Edami tüüpi juust) sisalduva Lactobacillus plantarum TENSIATM tarbimise ja väidetud mõju vahel ei ole tuvastatud põhjuslikku seost. Kuna kõnealune tervisealane väide ei vasta määruses (EÜ) nr 1924/2006 sätestatud nõuetele, ei tohiks selle esitamist lubada.
(9)
Käesoleva määruse kohaldamisalasse kuuluvad väited on tervisealased väited määruse nr 1924/2006 artikli 13 lõike 1 punkti a tähenduses ning seega kehtib nende suhtes kõnealuse määruse artikli 28 lõikes 5 sätestatud üleminekuperiood. Kuna toiduohutusamet leidis, et toidu tarbimise ja väidetud mõju vahel ei ole tuvastatud põhjuslikku seost, ei ole need väited kooskõlas määrusega (EÜ) nr 1924/2006 ning seega ei saa nende suhtes kõnealuses artiklis sätestatud üleminekuperioodi rakendada.
(10)
Selleks et tagada käesoleva määruse nõuete täielik järgimine, peaksid nii toidukäitlejad kui ka liikmesriikide pädevad asutused võtma vajalikke meetmeid, et hiljemalt kuus kuud pärast käesoleva määruse jõustumist ei oleks selle lisas esitatud tervisealaseid väiteid kandvad tooted enam turul.
(11)
Märkusi, mis komisjon sai taotlejatelt ja avalikkuse esindajatelt määruse (EÜ) nr 1924/2006 artikli 16 lõike 6 kohaselt, on käesolevas määruses sätestatud meetmete kehtestamisel arvesse võetud.
(12)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega ning ei Euroopa Parlament ega nõukogu ei ole vastuväiteid esitanud,
ON VASTU VÕTNUD KÄESOLEVA MÄÄRUSE:
Artikkel 1
1. Käesoleva määruse lisas loetletud tervisealaseid väiteid ei lisata määruse (EÜ) nr 1924/2006 artikli 13 lõikes 3 osutatud liidu lubatud väidete nimekirja.
2. Siiski võib kõnealuseid tervisealaseid väiteid kandvaid tooteid, mis on turule viidud või mis on märgistatud enne käesoleva määruse jõustumiskuupäeva, turul müüa veel kuni kuue kuu jooksul pärast seda kuupäeva.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 16. november 2011

EuroVoc Classification:
Level 1: 100157
100151
100149
100147
100150
Level 2: 100191
100220
100257
100215
100224
100195
100196
Level 3: 138
2479
486
87
2449
2735
1268
3941
All Concepts: 1425
1442
192
2735
3618
5740
7130
893